B4-0034, 0035, 0036, 0037, 0038, 0039 και 0041/97

Ψήφισμα σχετικά με τη Σερβία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στην πρώην Γιουγκοσλαβία,

- έχοντας υπόψη τη δήλωση του Συμβουλίου της 9ης Ιανουαρίου 1997 σχετικά με την κατάσταση στην Ομοσπονδιακή Δημοκρατία της Γιουγκοσλαβίας,

- έχοντας υπόψη τη συνεδρίασή του με τους εκπροσώπους της σερβικής αντιπολίτευσης τον Οκτώβριο 1996,

A. χαιρετίζοντας την έκθεση της ειδικής αποστολής του ΟΑΣΕ, υπό την ηγεσία του πρώην Ισπανού Πρωθυπουργού Φελίπε Γκονζάλεζ, σχετικά με τις δημοτικές και κοινοτικές εκλογές στη Σερβία της 17ης Νοεμβρίου 1996,

Β. τιμώντας τη μεγάλη αποφασιστικότητα μεγάλων τμημάτων του πληθυσμού του Βελιγραδίου και άλλων σερβικών πόλεων, που επιδιώκουν αναγνώριση των αληθινών αποτελεσμάτων των τοπικών εκλογών εκ μέρους της Σερβικής Κυβέρνησης, και περαιτέρω εκδημοκρατισμό του σερβικού κράτους με αποκλειστικώς ειρηνικά και μη βίαια μέσα,

Γ. λαμβάνοντας υπόψη ότι οι σερβικές αρχές προσπάθησαν κατ' αρχήν, οπωσδήποτε με επιτυχία, να ασκήσουν πίεση σε τμήμα του δικαστικού σώματος με στόχο την ακύρωση της νίκης της αντιπολίτευσης,

Δ. λαμβάνοντας υπόψη ότι οι σερβικές δυνάμεις ασφαλείας έχουν επιδείξει μέχρι στιγμής αυτοσυγκράτηση έναντι της μαζικής ειρηνικής αντίστασης του λαού,

Ε. σημειώνοντας ότι η πλήρης εφαρμογή των συστάσεων της έκθεσης του ΟΑΣΕ, σε συνδυασμό με συγκεκριμένα βήματα για τη βελτίωση του εκλογικού συστήματος, η ελευθερία του τύπου και η ανεξαρτησία του δικαστικού συστήματος, συνιστούν την προϋπόθεση για τη βελτίωση των σχέσεων της Ομοσπονδιακής Δημοκρατίας της Γιουγκοσλαβίας αφενός και της Ευρωπαϊκής Ένωσης αφετέρου,

ΣΤ. τονίζοντας με έμφαση ότι η Επιτροπή και το Συμβούλιο, καθώς και τα κράτη μέλη της Ευρωπαϊκής Ένωσης, οφείλουν να παράσχουν την πλήρη υποστήριξή τους στον εκδημοκρατισμό των θεσμών της Ομοσπονδιακής Δημοκρατίας της Γιουγκοσλαβίας και να συμβάλλουν στην ενίσχυση της κοινωνίας των πολιτών στη χώρα αυτή, οποιοσδήποτε και αν κατέχει μελλοντικά την εξουσία,

1. τιμά και υποστηρίζει θερμώς την μεγάλη αποφασιστικότητα του λαού του Βελιγραδίου και άλλων σερβικών πόλεων για τις ειρηνικές ενέργειές τους, προκειμένου να πετύχουν τον εκδημοκρατισμό της χώρας τους[semigr ]

2. παρέχει την πλήρη και ανέκκλητη υποστήριξή του στην έκθεση της ειδικής αποστολής του ΟΑΣΕ σχετικά με τις τοπικές εκλογές στη Σερβία, της 17ης Νοεμβρίου 1996, και προτρέπει τις αρχές της Σερβίας να εφαρμόσουν πλήρως και κατεπειγόντως τις συστάσεις της εν λόγω έκθεσης[semigr ]

3. προτρέπει το Συμβούλιο να προβάλει με έμφαση τη σημασία που αποδίδει στην εφαρμογή των συμπερασμάτων της έκθεσης του ΟΑΣΕ εκ μέρους της Σερβικής Κυβέρνησης, αποστέλλοντας στο Βελιγράδι ειδική τρόϊκα για να εκφράσει τη θέση του και να προβεί σε επαφές με την αντιπολίτευση[semigr ]

4. προτρέπει την Επιτροπή, το Συμβούλιο και τα κράτη μέλη να μην εμπλακούν σε οιαδήποτε συζήτηση σχετικά με τη βελτίωση των σχέσεων μεταξύ της Ευρωπαϊκής Ένωσης και των κρατών μελών της αφενός, και της Ομοσπονδιακής Δημοκρατίας της Γιουγκοσλαβίας αφετέρου, εφόσον δεν λαμβάνονται συγκεκριμένα μέτρα για την εφαρμογή των συστάσεων του ΟΑΣΕ και για τον περαιτέρω εκδημοκρατισμό του πολιτικού συστήματος της Σερβίας[semigr ]

5. προτρέπει παρομοίως την Επιτροπή, το Συμβούλιο και τα κράτη μέλη να μην αποστείλουν καμμία εμπορική αποστολή στην Ομοσπονδιακή Δημοκρατία της Γιουγκοσλαβίας και να μην παράσχουν καμμία οικονομική ή εμπορική παραχώρηση στη χώρα αυτή, εφόσον δεν λαμβάνονται συγκεκριμένα μέτρα για την εφαρμογή των συστάσεων του ΟΑΣΕ και για τον περαιτέρω εκδημοκρατισμό του πολιτικού συστήματος της Σερβίας[semigr ] προτρέπει την Επιτροπή, το Συμβούλιο και τα κράτη μέλη να λάβουν την ίδια θέση στα διοικούντα όργανα του ΔΝΤ και της Διεθνούς Τράπεζας σε ό,τι αφορά την αναδιαπραγμάτευση του εξωτερικού χρέους της Ομοσπονδιακής Δημοκρατίας της Γιουγκοσλαβίας[semigr ]

6. υπενθυμίζει στο Συμβούλιο, στην Επιτροπή και στις σερβικές αρχές ότι ο τελικός στόχος της συμφωνίας του Dayton είναι η εγκαθίδρυση των κανόνων δικαίου, της δημοκρατίας και του σεβασμού των ανθρωπίνων δικαιωμάτων σε ολόκληρη την πρώην Γιουγκοσλαβία, συμπεριλαμβανομένης της αποκατάστασης της αυτονομίας του Κοσσυφοπεδίου και πλήρη συνεργασία με το Διεθνές Ποινικό Δικαστήριο για την πρώην Γιουγκοσλαβία[semigr ]

7. προτρέπει την Επιτροπή και το Συμβούλιο να υποστηρίξουν πλήρως τη διαδικασία εκδημοκρατισμού και να συμβάλλουν στην ενίσχυση της κοινωνίας των πολιτών στην Ομοσπονδιακή Δημοκρατία της Γιουγκοσλαβίας, επαυξάνοντας ιδίως την ενίσχυσή τους προς τα ανεξάρτητα ΜΜΕ της χώρας αυτής[semigr ]

8. προτρέπει την Κυβέρνηση του Βελιγραδίου να καταργήσει όλους τους περιορισμούς για τους ξένους δημοσιογράφους και πολιτικούς που επιθυμούν να επισκεφθούν το Βελιγράδι για να εκτιμήσουν την κατάσταση, χορηγώντας τις αναγκαίες θεωρήσεις διαβατηρίου[semigr ]

9. αναθέτει στο Προεδρείο του να αποστείλει μία ad hoc εξεταστική επιτροπή στην Ομοσπονδιακή Δημοκρατία της Γιουγκοσλαβίας, η οποία θα υποβάλει, το συντομότερο δυνατό, σχετική έκθεση στην Επιτροπή Εξωτερικών Υποθέσεων, Ασφάλειας και Αμυντικής Πολιτικής, καθώς και στην Ολομέλεια[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και στα Κοινοβούλια και τις Κυβερνήσεις των κρατών μελών και της Ομοσπονδιακής Δημοκρατίας της Γιουγκοσλαβίας.